ไฟแนนเชียลไดเจสต์
กลต.ลงโทษผู้บริหาร บล.ปั่นหุ้น AMC
24 เม.ย. 2556

กลต.ลงโทษผู้บริหาร บล.ปั่นหุ้น AMC 
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ห้ามปฏิบัติหน้าที่เป็นผู้บริหารบริษัทหลักทรัพย์ (บล.) และเพิกถอนการปฏิบัติหน้าที่ผู้แนะนำการลงทุนราย น.ส.ชนินันท์ เหลืองเวคิน ขณะกระทำผิดสังกัดบริษัทหลักทรัพย์ (บล.) นครหลวงไทย โดยกำหนดระยะเวลาลงโทษที่สูงขึ้นในการรับพิจารณาคำขอความเห็นชอบเป็นบุคลากรในธุรกิจตลาดทุนเมื่อพ้นเวลา 6 ปี และห้ามปฏิบัติหน้าที่เป็นผู้บริหาร บล. เป็นเวลา 6 ปี
นอกจากนี้ ก.ล.ต.สั่งพักการปฏิบัติหน้าที่ผู้แนะนำการลงทุน 3 ราย ได้แก่ (1) นางนิรดา แกร์เร็ทท์ (นามสกุลเดิม พิสิษฐ์วงศ์ศิลป์) ขณะกระทำผิดสังกัด บล.ฟินันซ่า (2) นายสุทธิรักษ์ ทัศนศรี สังกัด บล.บีที (ปัจจุบันคือ บล.ซีไอเอ็มบี (ประเทศไทย) และ (3) น.ส.พัชราภรณ์ พลายประเสริฐ ขณะกระทำผิดสังกัด บล.บีฟิท (ปัจจุบันคือ บล.โอเอสเค (ประเทศไทย) โดยมีผลตั้งแต่วันที่ 20 เม.ย. 2556
ก.ล.ต.ได้รับรายงานการตรวจสอบจากตลาดหลักทรัพย์แห่งประเทศไทย และตรวจสอบข้อเท็จจริงเพิ่มเติม พบว่า น.ส.ชนินันท์ ซึ่งเป็นผู้อำนวยการอาวุโสด้านหลักทรัพย์และผู้แนะนำการลงทุนกระทำการเป็นตัวการร่วม กับนายสมชาย ชัยศรีชวาลา ในกรณีการสร้างราคาหุ้นบริษัท เอเซีย เมทัล (AMC) ในช่วงระหว่างวันที่ 13 ก.ย.16 พ.ย. 2549 โดยเป็นผู้จัดหาบัญชีหลักทรัพย์ของลูกค้า จำนวน 2 ราย เพื่อซื้อขายหุ้น AMC ในลักษณะสร้างราคาให้แก่นายสมชาย และจัดหาบัญชีหลักทรัพย์ของลูกค้าอีกจำนวน 1 ราย เพื่อใช้ซื้อขายหุ้น AMC ในลักษณะสร้างราคา และหลักทรัพย์อื่นเพื่อตัวเอง รวมทั้งส่งคำสั่งซื้อขายในบัญชีของลูกค้าทั้ง 3 รายดังกล่าว ซึ่ง น.ส.ชนินันท์ ปฏิเสธข้อกล่าวหาทุกกรณี แต่มิได้แสดงเอกสารหลักฐานอื่นที่มีน้ำหนักมาหักล้างข้อเท็จจริงที่ ก.ล.ต.ตรวจพบได้ 
ทั้งนี้ น.ส.ชนินันท์ ได้ยินยอมเข้ารับการเปรียบเทียบความผิดฐานเป็นตัวการร่วมในการสร้างราคาหุ้น AMC และชำระเงินค่าปรับตามคำสั่งเปรียบเทียบแล้ว
ก.ล.ต. จึงสั่งพักการปฏิบัติหน้าที่นางนิรดาเป็นเวลา 6 เดือน ส่วนนายสุทธิรักษ์และ น.ส.พัชราภรณ์ เป็นเวลา 3 เดือน โดย นายสุทธิรักษ์และ น.ส.พัชราภรณ์ เป็นผู้ส่งคำสั่งซื้อขายหลักทรัพย์ AMC ในบัญชีหลักทรัพย์ของนายสมชายและลูกค้า 1 ราย ตามลำดับ ในลักษณะแตกออร์เดอร์